**Briga o zdravlju Vašeg djeteta**

Mnogo pažnje u vrtiću posvećujemo preventivnoj zdravstvenoj zaštiti. Svako dijete prije samog polaska u vrtić prolazi pregled kod pedijatra kojim se potvrđuje da je zdravo i sposobno za polazak u vrtić te dobiva potvrdu od liječnika. Za svako dijete vodimo zdravstveni karton u kojem se bilježe poboli, cijepljenja, specifične zdravstvene potrebe i stanja zajedno s medicinskom dokumentacijom. U preventivnoj zdravstvenoj zaštiti u vrtiću posebno je važno da bolesna djeca ne borave sa ostalom djecom. To znači da dijete koje je bolesno može u vrtić tek **nakon završetka liječenja**, uz **liječničku potvrdu** da je dijete zdravo tj. ispričnicu. **Na taj način čuvamo zdravlje sve djece u vrtiću i naših djelatnika.**

U vrtiću provodimo također i antropometrijska mjerenja (tjelesna visina i tjelesna masa). Tako pratimo rast i razvoj djeteta te njegovu osobnu „krivulju rasta“. Na taj način možemo vrlo rano uočiti problem pothranjenosti ili pak pretilost kod djece, kao i njihov razvoj i napredak na području tjelesnog rasta.

Potičemo što češći boravak na svježem zraku s obzirom na vremenske prilike. Centralni i područni objekt našeg vrtića imaju uređena dvorišta, terase, igrališta i zelene površine na kojima se djeca kreću. Osim boravka u dvorištu, organiziramo šetnje i izlete.

Jedan od važnih čimbenika u preventivnoj zaštiti su i higijensko-sanitarni uvjeti. Higijena prostora i igračaka održava se redovitim čišćenjem i dezinfekcijom. Higijenske mjere i postupci provode se svakodnevno, a nadležne službe redovito provode nadzor nad higijensko-sanitarnim uvjetima.

Ispred svake skupine nalazi se zdravstveni kutić za roditelje. Preko njih informiramo roditelje o aktualnim temama koje su u domeni posla zdravstvene voditeljice, bolestima koje se najčešće pojavljuju u određenim razdobljima tijekom godine, kroničnim bolestima ili poremećajima djece predškolske dobi. Pozivamo sve roditelje, odnosno one koji brinu o djeci da nam predlože zdravstvene teme koje ih zanimaju ili one o kojima žele znati više.

Zdravstvena voditeljica